4 หุ้นโรงกลั่น เด้งรับค่าการกลั่น “นิวไฮ” รอบ 2 ปี หลังศก.ทั่วโลกฟื้น ลุ้นผลงาน Q3 เด่น
4 หุ้นโรงกลั่น เด้งรับค่าการกลั่น “นิวไฮ” รอบ 2 ปี ที่ 5 ดอลลาร์ต่อบาร์เรล จากการฟื้นตัวขึ้นเศรษฐกิจโลกหลังเริ่มมีการฉีดวัคซีนต่อเนื่องและทยอยเปิดเมือง โบรกฯมองผลงาน Q3 โตเด่น
14 ต.ค. 2564

ผู้สื่อข่าวรายงานว่าวันนี้ (14 ต.ค. 2564) ราคาหุ้นในกลุ่มโรงกลั่นมีการปรับตัวขึ้น นำทีมโดย บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ณ เวลา 12:08 น. ราคาหุ้นอยู่ที่ระดับ 11.20 บาท เพิ่มขึ้น 0.50 บาท หรือ 4.67% โดยทำจุดสูงสุดที่ 11.30 บาท และทำจุดต่ำสุดที่ 10.80 บาท ด้วยมูลค่าการซื้อขาย 413.70 ล้านบาท
พร้อมด้วย บริษัท เอสโซ่ (ประเทศไทย) จำกัด (มหาชน) หรือ ESSO ณ เวลา 12:08 น. ราคาหุ้นอยู่ที่ระดับ 8.60 บาท เพิ่มขึ้น 0.40 บาท หรือ 4.88% โดยทำจุดสูงสุดที่ 8.65 บาท และทำจุดต่ำสุดที่ 8.20 บาท ด้วยมูลค่าการซื้อขาย 309.28 ล้านบาท
เช่นเดียวกับ บริษัท ไทยออยล์ จำกัด (มหาชน) หรือ TOP ณ เวลา 12:08 น. ราคาหุ้นอยู่ที่ระดับ 57.50 บาท เพิ่มขึ้น 1.00 บาท หรือ 1.77% โดยทำจุดสูงสุดที่ 57.75 บาท และทำจุดต่ำสุดที่ 56.50 บาท ด้วยมูลค่าการซื้อขาย 583.77 ล้านบาท
เหมือนกับ บริษัท พีทีที โกลบอล เคมิคอล จำกัด (มหาชน) หรือ PTTGC ณ เวลา 12:08 น. ราคาหุ้นอยู่ที่ระดับ 65.00 บาท เพิ่มขึ้น 0.25 บาท หรือ 0.39% โดยทำจุดสูงสุดที่ 65.25 บาท และทำจุดต่ำสุดที่ 64.50 บาท ด้วยมูลค่าการซื้อขาย 243.70 ล้านบาท
บริษัทหลักทรัพย์ โกลเบล็ก จำกัด ระบุในบทวิเคราะห์ (11 ต.ค. 2564) ว่าค่าการกลั่นปรับตัวขึ้นแตะระดับสูงสุดในรอบ 2 ปีที่ 5 ดอลลาร์ต่อบาร์เรล โดยได้แรงหนุนจากการฟื้นตัวขึ้นเศรษฐกิจโลกหลังเริ่มมีการฉีดวัคซีนต่อเนื่องและทยอยเปิดเมือง โดย Spread น้ำมันเบนซินปรับตัวขึ้นราว 18% จากไตรมาสก่อนถึงปัจจุบัน, น้ำมันดีเซลปรับตัวขึ้นราว 31% จากไตรมาสก่อนถึงปัจจุบัน และน้ำมันอากาศยานปรับตัวขึ้นราว 71% จากไตรมาสก่อนถึงปัจจุบัน ซึ่งเป็นปัจจัยหนุนต่อค่าการกลั่นโดยรวม
อย่างไรก็ดีทางฝ่ายวิจัยมีมุมมองบวกต่อผลประกอบการไตรมาส 3/2564 เนื่องจากค่าการกลั่นกลับมายืนเหนือ 3 ดอลลาร์ต่อบาร์เรลซึ่งเกือบถึงระดับ Breakeven ที่ 3 – 4 ดอลลาร์ต่อบาร์เรล ของโรงกลั่นในไทย นอกจากนี้ราคาน้ำมันที่ทรงตัวในระดับสูง 75 ดอลลาร์ต่อบาร์เรล ทำให้คลายกังวลเรื่องขาดทุนจากสต๊อกน้ำมันดิบ โดยทางฝ่ายวิจัยมีแนวโน้มบวกต่อ TOP, SPRC, ESSO และ PTTGC
 